32005R1820
L 293/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1820/2005 AL COMISIEI
din 8 noiembrie 2005
de modificare a Regulamentului (CE) nr. 1623/2000 de stabilire a normelor de punere în aplicare a Regulamentului (CE) nr. 1493/1999 privind organizarea comună a pieței vitivinicole cu privire la mecanismele pieței
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 33,
întrucât:
(1)
Regulamentul (CE) nr. 1623/2000 al Comisiei (2) prevede un sistem de comercializare a alcoolului din vin prin licitație în vederea utilizării acestuia în sectorul carburanților sub formă de bioetanol în Comunitate. În scopul de a obține cel mai ridicat preț de vânzare pentru acest alcool, este necesară îmbunătățirea condițiilor concurențiale de pe piața alcoolului din vin.
(2)
În acest scop, este necesar, pe de o parte, să fie favorizată creșterea numărului de ofertanți, prin simplificarea procedurii de aprobare. Pe de altă parte, după caz, ar trebui ca aceste întreprinderi să aibă posibilitatea de a alege liber pe piață clienții cărora le vor revinde alcoolul transformat în vederea utilizării finale.
(3)
În acest scop, este oportun ca ofertanții să nu fie constrânși să indice, în momentul prezentării ofertelor, destinația finală și cumpărătorii finali ai alcoolului, cu condiția ca utilizarea finală să se desfășoare în Comunitate în sectorul carburanților, sub formă de bioetanol.
(4)
În scopul de a asigura o mai bună respectare a utilizării finale prevăzute a alcoolului, este oportun să se mărească valoarea garanției de bună execuție.
(5)
Este necesar să se precizeze condițiile participării întreprinderilor la licitații în funcție de data aprobării acestora.
(6)
Este necesar ca schimbul de informații între agențiile de intervenție, statele membre și Comisie să devină mai transparent și mai eficient.
(7)
Prin urmare, Regulamentul (CE) nr. 1623/2000 ar trebui modificat în consecință.
(8)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 1623/2000 se modifică după cum urmează:
1.
Articolul 92 se modifică după cum urmează:
(a)
alineatul (2) se modifică după cum urmează:
(i)
litera (c) se înlocuiește cu următorul text:
„(c)
amplasamentul și o copie a planurilor instalațiilor în care alcoolul este transformat în alcool pur, indicându-se capacitatea anuală de transformare a acestora;”
(ii)
litera (e) se înlocuiește cu următorul text:
„(e)
angajamentul întreprinderii de a face astfel încât orice cumpărător final al alcoolului să nu îl utilizeze decât pentru producția de carburant în Comunitate, sub formă de bioetanol;”
(b)
alineatul (5) se înlocuiește cu următorul text:
„(5) Statele membre informează fără întârziere Comisia despre orice nouă aprobare sau retragere a aprobării, indicând data exactă a deciziei.”
2.
La articolul 94, alineatele (1) și (2) se înlocuiesc cu următorul text:
„(1) Orice ofertă trebuie să provină de la o întreprindere autorizată la data publicării anunțului de participare la licitație.
(2) Un ofertant nu poate prezenta decât o singură ofertă pentru un lot prezentat la licitație. În cazul în care un ofertant prezintă mai multe oferte pentru un lot, nici una din aceste oferte nu este admisibilă.”
3.
La articolul 94a, litera (c) se elimină.
4.
La articolul 94b, alineatul (3) se înlocuiește cu următorul text:
„3) Comisia notifică deciziile adoptate în aplicarea prezentului articol statelor membre și agențiilor de intervenție deținătoare de alcool cărora le-au fost înaintate ofertele.”
5.
Articolul 94c se înlocuiește cu următorul text:
„Articolul 94c
Declarația de atribuire și comunicările adresate Comisiei
(1) Agenția de intervenție informează ofertanții în scris, fără întârziere și cu confirmare de primire, despre decizia luată în privința ofertei lor.
(2) Agenția de intervenție transmite Comisiei, în termen de cinci zile lucrătoare de la data primirii notificării menționate la articolul 94b alineatul (3), numele și adresa ofertantului pentru fiecare ofertă depusă.
(3) În termen de două săptămâni de la data primirii informării menționate la alineatul (1), agenția de intervenție acordă fiecărui ofertant declarat câștigător o declarație de atribuire certificând faptul că oferta sa a fost acceptată.
(4) În termen de două săptămâni de la data primirii informării menționate la alineatul (1), fiecare ofertant declarat câștigător aduce dovada constituirii, pe lângă agenția de intervenție respectivă, a unei garanții de bună execuție de 40 EUR pe hectolitru alcool 100 % vol., pentru a garanta utilizarea întregii cantități de alcool câștigat la licitație, în conformitate cu scopurile prevăzute la articolul 92 alineatul (1).”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 2005.